钦定古今图书集成/理学汇编/文学典/第083卷 > 李孟傅
## 钦定古今图书集成/理学汇编/文学典/第083卷 > 李孟傅

按《宋史》本传：“孟傅，字文授，资政殿学士光季子也。光
谪岭海，孟傅才六岁，奉母居乡，刻志于学，贺允中、徐
度皆奇之。而曾几妻以其孙龙大渊黜为浙东总管，
知孟傅为名门子，解后必就语，孟傅正色辞之。干办
江东提刑司，易浙东常平司。母丧免，调江山县丞，弃
去，监南岳庙行在编估局，未上，改楚州司户参军。单”
车赴官。公退，闭户读《易》。郡守、部使者不敢待以属吏。
徐积墓在境内，芜没既久，加葺之。修复陈公塘，有灌
溉之利。知象山县，守荐为邑最，从官多合荐之，主管
官告院。与同列上封事，请诣北宫，又移书宰相，迁将
作监主簿。丞相赵汝愚初当国，适大侵，遣孟傅按视
江、池、鄂三大军所屯积粟。道除太府丞。既复命，汝愚
去国，党论起，而孟傅奉使无失指，面对言：“比以使事
往返四千里，所过民生困穷，衣食不赡。国之安危，以
民为本。今根本既虚，形势俱见，保邦之虑，宜勤圣念。”
时韩𠈁胄连逐留正及汝愚，太府簿吴璹与𠈁胄有
连姻，因言：台谏将论朱熹，孟傅奋然曰：“如此，则士大
夫争之，鼎镬且不避。”兼考功郎，复因对，言：“国家长育
人才，犹天地之于植物，滋液渗漉，待其既成而后足
以供大厦之用。今士大夫皆有苟进之心，治功未优，
功能尚薄，而意以驰骛于台阁，不稍有以扶持正饬
之，其敝将甚。”又言：“武举及军士比试，专取其力，临敌
难以必胜。唐世取人，由步射、弓弩以至马射，各以其
中之多寡为等级，宜采取行之。”韩𠈁胄与孟傅故，尝
致𠈁胄意，孟傅谢曰：“行年六十去，意已决。”𠈁胄惭而
退。请外，知江州，狱讼止息，𠈁胄不悦。丐归，复知处州，
迁广西提点刑狱，改江东提举常平，移福建。诏入对，
首论用人宜先气节，后才能，益招徕忠谠以扶正论。
故人有在政府者，折简问劳勤甚。孟傅逆知其意，即
谢曰：“孤踪久不造朝，获一望清光而去，幸矣。”对毕，即
出关。至闽大饥，发廪劝分，民无流莩。𠈁胄诛，就迁提
点刑狱，移江东，又辞。丞相史弥远，其亲故也，人谓进
用其时矣。卒归使节，角巾还第。再奉祠，以仓部郎召，
又辞。迁浙东提点刑狱，未数月，申前请，章再上，加直
秘阁，移江东，不赴，主管明道宫，进直宝谟阁，致仕，卒，
年八十四。常诫其子孙曰：“安身莫若无竞，修己莫若
自保。守道则福至，求禄则辱来。”有《磐溪集》《宏词类槁》
《左氏说》《续史》《杂志》《记善》《记异》等书行世。

按《宋史李光传》：“孟傅，字文授，光幼子也。光南迁之日，
才六岁，以光遗表恩，累官至太府丞。韩𠈁胄愿见之，
孟傅曰：‘行年六十，去计已决，不敢闻也’。由是出知江
州，以朝请大夫直宝谟阁致仕，卒年八十。有《磐溪诗》
二十卷，《文槁》三十卷，《宏词类》槁十卷，《左氏说》十卷，《读
史》十卷，《杂志》十卷。博学多闻，持身甚严，时推能世其
家。”